Brýnt er að taka á kjara- og búsetumálum aldraðra, segir fráfarandi formaður landssambands þeirra. Kjör þeirra hafi ekki fylgt verðlagsþróun og það sé mannréttindabrot.
Landssamband eldri borgara heldur nú landsfund á Selfossi. Eftir hádegið verður nefndastarf þar sem fjallað verður um kjör, velferð, heilbrigði og fleira.
Brýnustu málin hjá okkur eru og hafa verið og verða kjaramálin. Og síðan í velferðarmálunum förum við yfir sviðið og það náttúrlega er mikið rætt um fjölbreyttari búsetu til þess líka að draga úr þörfinni á hjúkrunarheimilum. Allir vilja að við búum sem lengst heima en það vantar aukna aðstoð við það.
Segir Þórunn Sveinbjörnsdóttir, fráfarandi formaður Landssambands eldri borgara. Hún lætur af því embætti á fundinum síðar í dag. Þórunn segir að stjórnvöld hafi skilning á málinu en það vanti að efla heimaþjónustu. Við vandann bætist að heimahjúkrun heyri undir ríkið, en heimaþjónustan undir sveitarfélög, þannig að kerfin spili ekki vel saman nema í Reykjavík.Hvað kjörin varðar þá eru skerðingar á greiðslum vegna lífeyrissjóðstekna og annars áfram vandamál. Þá segir hún að með lögum frá 2017 hafi verið kveðið á um 25 þúsund króna mark á aðrar tekjur, en það hafi ekki fylgt verðlagsþróun og kjörin hafi því versnað síðan lögin voru sett og það sama gildi um frítekjumark vegna atvinnutekna sem er 100 þúsund krónur. Þetta segir Þórunn að sé mannréttindabrot. Binda þurfi þessi skilyrði við vísitölu.
Og við höfum fengið frekar góðan hljómgrunn fyrir því hjá fleiri en einum og fleiri en tveimur ráðherrum. Þetta virðist frekar vera einhver handvömm, ég þori nú ekki að fullyrða meira, en alla vega er það svona og það er bara mjög vont mál.
Fráfarandi formaður Landssambands eldri borgara segir að kjara- og búsetumál aldraðra séu brýnustu málin. Versnandi kjör eldri borgara séu mannréttindabrot. Landsfundur sambandsins stendur nú yfir.